- Gode venner er ærlige over for hinanden. Det her er noget pjat!

Det har Liberal Alliances Joachim B. Olsen skrevet på Facebook med henvisning til, at børne- og socialminister Mai Mercado (K) tidligere på dagen lancerede "Opdragelsesdebatten".

Med initiativet inviterer ministeren til en bred, folkelig debat om børneopdragelse.

Men selv om Liberal Alliance og De Konservative sidder i regering sammen, så mener Joachim B. Olsen altså ikke, at initiativet kan bruges til noget.

Mercado svarede straks tilbage på Facebook.

- Gode venner ER ærlige over for hinanden, Joachim: initiativet er selvfølgelig godkendt i regeringen og din partiformand er vild med det, skrev hun efterfulgt af en række smileys.

Læs også : Minister: Regeringen har en aktie i børneopdragelsen

Den besked har Joachim B. Olsen svaret tilbage på.

- Så får han samme besked. En borgerlig regering bør ikke blande sig i børneopdragelse.

- Den viser tillid til, at det kan borgerne godt selv finde ud af. Og det kan borgerne i øvrigt også godt, skrev Joachim B. Olsen med henvisning til LA's partileder, udenrigsminister Anders Samuelsen.

Debatten om opdragelse skal blandt andet foregå med en bred debat på Facebook. Desuden skal et debatpanel af eksperter og meningsdannere sætte diskussionerne i perspektiv ved en række møder i foråret.